Source: https://www.socpoist.sk/2127-menu/55419s?prm2=47599&sword=&insurance_kind=0&target_group=0&life_sit=0&kriterium=all&page=30
Timestamp: 2019-09-19 05:08:29+00:00

Document:
25.10.2011 | Poistenie v nezamestnanosti	| SZČO, Nezamestnaný
Vykonávam činnosť samostatne zárobkovo činnej osoby, avšak pre prevádzkové problémy zvažujem ukončenie tejto činnosti, budem mať nároky na dávky v nezamestnanosti?
Podľa § 104 ods. 1 zákona o sociálnom poistení, poistenec má nárok na dávku v nezamestnanosti, ak v posledných troch rokoch pred zaradením do evidencie uchádzačov o zamestnanie bol poistený v nezamestnanosti najmenej dva roky. Za rok poistenia v nezamestnanosti sa v zmysle § 104 ods. 7 zákona o sociálnom poistení považuje 365 dní. To znamená, že poistenec má nárok na dávku v nezamestnanosti, ak v posledných troch kalendárnych rokoch pred zaradením do evidencie uchádzačov o zamestnanie bol poistený v nezamestnanosti najmenej 730 dní.
V zmysle § 128 ods. 10 zákona o sociálnom poistení, poistné na poistenie v nezamestnanosti platí zamestnanec, zamestnávateľ a dobrovoľne poistená osoba v nezamestnanosti.
Od 1. januára 2004 je účinný zákon o sociálnom poistení, podľa ktorého samostatne zárobkovo činná osoba nie je povinná platiť poistné na poistenie v nezamestnanosti. Toto poistné si však môže platiť ako dobrovoľne poistená osoba v nezamestnanosti v zmysle § 19 ods. 2 tohto zákona.
Dobrovoľne poistenou osobou v nezamestnanosti môže byť fyzická osoba po dovŕšení 16 rokov veku, ktorá má na území Slovenskej republiky trvalý pobyt, povolenie na prechodný pobyt alebo povolenie na trvalý pobyt, ak sa na toto poistenie prihlási.
V zmysle § 23 zákona o sociálnom poistení, dobrovoľne poistenej osobe v nezamestnanosti vzniká poistenie v nezamestnanosti odo dňa prihlásenia sa na toto poistenie, najskôr odo dňa podania prihlášky, a zaniká dňom odhlásenia sa z tohto poistenia, najskôr odo dňa podania odhlášky.
Podľa § 104 ods. 6 zákona o sociálnom poistení, obdobie dobrovoľného poistenia v nezamestnanosti sa započítava na vznik nároku na dávku v nezamestnanosti len vtedy, ak za toto obdobie poistenec zaplatil poistné na poistenie v nezamestnanosti do konca kalendárneho mesiaca predchádzajúceho kalendárnemu mesiacu, v ktorom bol zaradený do evidencie nezamestnaných občanov, najneskôr v posledný deň kalendárneho mesiaca, v ktorom bol zaradený do tejto evidencie.
Z uvedeného vyplýva, že samostatne zárobkovo činné osoby nie sú povinne poistené v nezamestnanosti, avšak majú možnosť dobrovoľného platenia poistného na poistenie v nezamestnanosti. Nakoľko však poistenie v nezamestnanosti dobrovoľne poistenej osobe vzniká až dňom prihlásenia sa na toto poistenie, a to najskôr odo dňa podania prihlášky, spätné doplatenie poistného na poistenie v nezamestnanosti nie je možné.
Pokiaľ by ste teda boli zaradený do evidencie uchádzačov o zamestnanie napr. k 1. novembru 2011 a neboli ste v posledných troch rokoch pred týmto dňom dobrovoľne poistený v nezamestnanosti a nemali ste ani povinné poistenie v nezamestnanosti z titulu výkonu činnosti zamestnanca aspoň v rozsahu 730 dní, podmienka nároku na dávku v nezamestnanosti by nebola splnená.

References: § 104
 § 104
 § 128
 § 19
 § 23
 § 104